























I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

VISTABEL 4 Allergan vienetai/0,1 ml milteliai injekciniam tirpalui


2.	KOKYBINĖ IR KIEKYBINĖ SUDĖTIS

A tipo botulino toksinas1 …………………0,1 ml paruošto tirpalo yra 4 Allergan vienetai.
1Clostridium botulinum kilmės

Allergan vienetų negalima pakeisti kitais botulino toksino preparatais.

Flakonas, kuriame yra 50 vienetų.
Flakonas, kuriame yra 100 vienetų.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Milteliai injekciniam tirpalui.
Baltos spalvos milteliai
VISTABEL yra smulkios baltos nuosėdos, kurias gali būti sunku įžiūrėti flakono dugne.


4.	KLINIKINĖ INFORMACIJA

4.1	Terapinės indikacijos

[bookmark: OLE_LINK1][bookmark: OLE_LINK2]VISTABEL yra vartojamas norint laikinai išlyginti:
· maksimaliai susiraukus matomas vidutinio gilumo arba gilias vertikalias raukšles tarp antakių (glabelos raukšles) ir (arba)

· vidutinio gilumo ar gilias lateralines akių kampų raukšles (taip vadinamas „varnos pėdos“ raukšles), matomas maksimaliai šypsantis, ir (arba)

· maksimaliai pakėlus antakius matomas vidutinio gilumo arba gilias kaktos raukšles, 

kai veido raukšlių gilumas turi svarbios psichologinės įtakos suaugusiems pacientams.

4.2	Dozavimas ir vartojimo metodas

Dozavimas
Kiekvienam toliau nurodytam indikacijos atvejui skaitykite tam skirtas rekomendacijas.
Botulino toksino vienetų negalima pakeisti iš vieno vaistinio preparato į kitą. Rekomenduojamos dozės Allergan vienetais skiriasi nuo kitų botulino toksino vaistinių preparatų.

Senyviems pacientams
Duomenys iš 3 fazės VISTABEL klinikinių tyrimų, kuriuose dalyvavo vyresni kaip 65 metų žmonės, negausūs (žr. 5.1 skyrių). Senyviems pacientams dozės koreguoti nereikia.

Vaikų populiacija
Ar VISTABEL saugu ir veiksminga šalinti maksimaliai susiraukus matomas glabelos raukšles, plačiausiai šypsantis matomas „varnos pėdos“ raukšles arba maksimaliai pakėlus antakius matomas kaktos raukšles jaunesniems kaip 18 metų žmonėms, netirta. Jaunesniems kaip 18 metų žmonėms VISTABEL patariama nešvirkšti (žr. 4.4 skyrių).

Vartojimo metodas
Suleisti VISTABEL gali tik tinkamos kvalifikacijos gydytojas, turintis tokio gydymo ir reikiamos įrangos naudojimo patirties.

Ištirpintą VISTABEL galima leisti tik vienam pacientui ir tik per vieną gydymo kursą. Nepanaudoto vaistinio preparato perteklius turi būti sunaikintas, kaip nurodyta 6.6 skyriuje. Reikia imtis ypatingų atsargumo priemonių ruošiant ir vartojant, taip pat nukenksminant ir naikinant vaistinį preparatą (žr. 4.4 ir 6.6 skyrius).

Rekomenduojamas į vieną raumenų sritį švirkščiamo tirpalo tūris — 0,1 ml. Daugiau informacijos rasite 6.6 skyriuje pateiktoje skiedimo rekomendacijų lentelėje.

Vartojimo ir darbo su vaistiniu preparatu bei jo likučių naikinimo instrukcija pateikta 6.6 skyriuje.

Leidžiant VISTABEL į vertikalias raukšles tarp antakių, matomas maksimaliai susiraukus (dar vadinamas glabelos raukšlėmis), į lateralines akių kampų raukšles, matomas plačiausiai šypsantis (dar vadinamas „varnos pėdos“ raukšlėmis), arba maksimaliai pakėlus antakius matomas kaktos raukšles, reikia užtikrinti, kad vaistinis preparatas nebūtų suleistas į kraujagysles, žr. 4.4 skyrių.

Gydymą galima kartoti ne anksčiau kaip po trijų mėnesių.

Leidimo į glabelos raukšles, matomas maksimaliai susiraukus, instrukcija

Ištirpintas VISTABEL (50 vienetų/1,25 ml arba 100 vienetų/2,5 ml) švirkščiamas naudojant sterilią 30 dydžio adatą. Po 0,1 ml (4 vienetų) sušvirkščiama į 5 vietas (žr. 1 pav.): po 2 injekcijas į kiekvieną antakių sutraukiamąjį raumenį bei vieną — į didybės raumenį (visa dozė — 20 vienetų).

Prieš injekciją nykščiu arba rodomuoju pirštu reikia smarkiai prispausti sritį žemiau akiduobės krašto, kad ten nepatektų toksino. Atliekant injekciją, adatos dūrio kryptis — į viršų ir vidurio linijos link. Kad būtų mažesnis voko ptozės pavojus, negalima viršyti maksimalios 4 vienetų dozės į vieną injekcijos vietą ir injekcijos vietų skaičiaus. Be to, stenkitės neleisti vaistinio preparato šalia viršutinio voko keliamojo raumens, ypač tiems pacientams, kurių antakių nuleidžiamoji struktūra (antakio nuleidžiamasis raumuo) ryški. Leidžiant vaistinio preparato į antakių sutraukiamąjį raumenį, adata duriama jo centre, ne mažesniu kaip 1 cm atstumu aukščiau antakių lanko.

1 pav.

Glabelos raukšlės, matomos maksimaliai susiraukus, paprastai pradeda lygintis per pirmą savaitę po vaistinio preparato sušvirkštimo. Poveikis trunka daugiausia 4 mėnesius po injekcijos.

Leidimo į „varnos pėdos“ raukšles, matomas plačiausiai šypsantis, instrukcija

Ištirpintas VISTABEL (50 vienetų/1,25 ml arba 100 vienetų/2,5 ml) leidžiamas naudojant sterilią 30 dydžio adatą. Po 0,1 ml (4 vienetai) suleidžiama į visas 3 injekcijos vietas kiekvienoje pusėje (iš viso 6 injekcijos vietas) lateraliai į žiedinį akies raumenį (m. orbicularis oculi) , iš viso 24 vienetų 0,6 ml dozė (po 12 vienetų kiekvienai pusei).

Kad būtų mažesnis voko ptozės pavojus, negalima viršyti maksimalios 4 vienetų dozės į vieną injekcijos vietą ir injekcijos vietų skaičiaus. Be to, leisti būtina nuo akiduobės krašto smilkinio link, tokiu būdu išlaikant saugų atstumą nuo raumens, kuris atsakingas už akies voko pakėlimą.
Leidžiama turi būti adatos galiuką nukreipus kampu į viršų, į išorę nuo akies. Pirmoji injekcija (A) turi būti leidžiama maždaug 1,5 cm – 2 cm atstumu nuo šoninio akies kampo smilkinio link ir vos temporaliau akiduobės krašto. Jei raukšlės „varnos pėdos“ srityje yra aukščiau ir žemiau šoninio akies kampo, leiskite kaip parodyta 2  pav. Jei raukšlės „varnos pėdos“ srityje daugiausia yra žemiau šoninio akies kampo, leiskite kaip parodyta 3 pav.
	
2 pav.:					3 pav.:

Kartu gydant ir glabelos raukšles, matomas maksimaliai susiraukus, švirkščiami 24 vienetai „varnos pėdos“ raukšlėms, kurios matomos plačiausiai šypsantis, ir 20 vienetų glabelos raukšlėms (žr. švirkštimo į glabelos raukšles instrukciją ir 1 pav.), visa dozė yra 44 vienetai bendrame 1,1 ml tūryje.

„Varnos pėdos“ raukšlių, matomų plačiausiai šypsantis, gilumas tyrėjo vertinimu sumažėjo po vienos gydymo savaitės. Poveikio trukmės po injekcijos mediana - 4 mėnesiai.

Leidimo į maksimaliai pakėlus antakius matomas kaktos raukšles instrukcija

Ištirpintas VISTABEL (50 vienetų/1,25 ml arba 100 vienetų/2,5 ml) leidžiamas naudojant sterilią 30 dydžio adatą. Po 0,1 ml (4 vienetus) suleidžiama į kiekvieną iš 5 injekcijos vietų kaktos raumenyje, iš viso 20 vienetų 0,5 ml dozė (žr. 4 pav.). 

Visa kaktos (20 vienetų) ir glabelos (20 vienetų) raukšlių gydymo dozė yra 40 vnt./1,0 ml.

Norint nustatyti tinkamas injekcijos į kaktos raumenį vietas, reikia įvertinti bendrą paciento kaktos dydžio ir kaktos raumens aktyvumo pasiskirstymo santykį. 

Švelniai liečiant kaktą ramybės būsenoje ir maksimaliai pakėlus antakius, reikia nustatyti šių horizontalių gydymo linijų vietą: 

· aukščiausią kaktos raumens aktyvumo ribą: maždaug 1 cm virš aukščiausios kaktos raukšlės; 
· apatinę gydymo liniją: per vidurį tarp viršutinės kaktos raumens aktyvumo ribos ir antakio, bent 2 cm virš antakio; 
· viršutinę gydymo liniją: per vidurį tarp aukščiausios kaktos raumens aktyvumo ribos ir apatinės gydymo linijos. 

5 injekcijas reikia padaryti horizontalių gydymo linijų ir šių vertikalių orientyrų susikirtimo taškuose: 

1. ant apatinės gydymo linijos ties veido vidurio linija ir 0,5–1,5 cm atstumu vidurio link nuo apčiuoptos susijungimo su smilkiniu linijos (smilkinio krašto); taip pat kitoje pusėje; 

1. ant viršutinės gydymo linijos, per vidurį tarp šoninės ir vidurinės vietos ant apatinės gydymo linijos; taip pat kitoje pusėje. 

4 pav.

Kaktos raukšlės, matomos maksimaliai pakėlus antakius, pradėjo lygintis per vieną gydymo savaitę. Poveikio trukmė po injekcijos – maždaug 4 mėnesiai.

Kartu gydant ir glabelos raukšles bei „varnos pėdos“ raukšles, visa dozė yra 64 vienetai, kuriuos sudaro 20 vienetų kaktos raukšlėms, 20 vienetų glabelos raukšlėms (žr. švirkštimo į glabelos raukšles instrukciją ir 1 pav.) ir 24 vienetai „varnos pėdos“ raukšlėms (žr. švirkštimo į „varnos pėdos“ raukšles instrukciją ir 2–3 pav.).

Bendra informacija

Jeigu po pirmo kurso nėra pagerėjimo (per mėnesį po injekcijos raukšlės akivaizdžiai nesumažėja, lyginant su buvusiomis prieš injekciją), reikia:
· išanalizuoti nesėkmės priežastis, pvz., netinkamai parinkti raumenys, į kuriuos švirkšta vaistinio preparato, netaisyklinga suleidimo technika, toksiną neutralizuojančių antikūnų susidarymas, nepakankama dozė ; 
· iš naujo įvertinti, ar tikslingas gydymas A tipo botulino toksinu;

Jei atlikus pirmąjį gydymo kursą nepasireiškia joks nepageidaujamas poveikis, antrąjį gydymo kursą planuokite mažiausiai po trijų mėnesių pertraukos.

Jeigu gydant tarpantakio (glabelos) raukšles, matomas maksimaliai susiraukus, vaistinio preparato dozė buvo nepakankama efektui pasiekti, išanalizavus ankstesniojo gydymo nesėkmę, antrojo kurso metu  dozę reikia padidinti iki 40 ar 50 vienetų.

VISTABEL saugumas ir veiksmingumas, leidžiant kartotines dozes ilgesniu negu 12 mėnesių laikotarpiu, nebuvo ištirtas.

4.3	Kontraindikacijos

VISTABEL draudžiama leisti šiais atvejais:
- kai yra padidėjęs jautrumas A tipo botulino toksinui arba bet kuriai vaistinio  preparato sudėtyje esančiai pagalbinei medžiagai;
- kai yra generalizuota miastenija (myasthenia gravis) arba Eaton-Lambert‘o sindromas;
-  kai numatomose injekcijos vietose yra infekcija.

4.4	Specialūs įspėjimai ir atsargumo priemonės

Vaistinį preparatą ruošiant, švirkščiant bei nukenksminant ir naikinant jo likučius, reikia laikytis tam tikrų atsargumo priemonių (žr. 4.2 ir 6.6 skyrius).

Šio vaistinio preparato  flakone yra mažiau nei 1 mmol (23 mg) natrio, t.y. jis beveik neturi reikšmės.

Prieš švirkščiant VISTABEL, reikia įvertinti su procedūra susijusių sričių anatomiją bei jos pokyčius, jei pacientui anksčiau buvo taikytas chirurginis gydymas. Reikia vengti injekcijos į anatomiškai jautrias sritis.

Draudžiama viršyti rekomenduojamas VISTABEL dozes bei procedūros kartojimo dažnumą.

Labai retai po botulino toksino suleidimo gali kilti anafilaksinė reakcija, todėl reikia turėti epinefrino (adrenalino) ar kitų priemonių, skiriamų anafilaksijos atvejais.

Pacientams, turintiems nediagnozuotų nervų ir raumenų sutrikimų, gali būti padidėjusi kliniškai reikšmingo sisteminio poveikio rizika, įskaitant sunkią disfagiją ir kvėpavimo funkcijos sutrikimus, vartojant įprastas A tipo botulino toksino dozes. Kai kuriais iš šių atvejų, disfagija truko kelis mėnesius, buvo būtinas skrandžio maitinimo zondas (žr. 4.3 skyrių).

Atsargiems reikia būti tais atvejais, kai VISTABEL gydomi šonine amiotrofine skleroze ar periferinėmis nervų bei raumenų ligomis sergantys pacientai.

Yra tik pavienių pranešimų apie su botulino toksino vartojimu susijusias nepageidaujamas reakcijas, galimai išsivysčiusias dėl toksino išplitimo į vietas, nutolusias nuo skyrimo vietos (žr. 4.8 skyrių). Pacientai, gydyti terapinėmis vaisto dozėmis, gali jausti padidintą raumenų silpnumą. Rijimo ir kvėpavimo sutrikimai yra rimti ir gali baigtis mirtimi. VISTABEL injekcijos nerekomenduojamos pacientams, kuriems buvo pasireiškę rijimo sutrikimai ar springimas. Pranešta apie jatrogeninio botulizmo atvejus po botulino toksino vaistinių preparatų injekcijos. Pacientams ir globėjams reikia patarti nedelsiant kreiptis medicininės pagalbos, jei pasireiškia botulino toksino poveikio išplitimą atitinkantys požymiai ar simptomai arba jei sutrinka rijimas, kalba ar kvėpavimas (žr. 4.9 skyrių).

Leidžiant per dideles dozes ar per dažnai kartojant gydymo kursus, gali padidėti antikūnų susidarymo rizika. Todėl, vėliau gydant A tipo botulino toksinu net pagal kitas indikacijas, gydymas gali būti mažiau veiksmingas.

Kaip ir bet kokios injekcijos atveju, lokalizuotas skausmas, uždegimas, parestezija, hipoestezija, jautrumas, patinimas (edema), eritema, lokalizuota infekcija, kraujavimas ir (ar) kraujosruvos, siejami su šio vaistinio preparato injekcija. Skausmas ir (ar) nerimas dėl adatos lėmė vazovagalinį atsaką, įskaitant trumpalaikę simptominę hipotenziją ir apalpimą.

Jeigu numatomoje VISTABEL injekcijos vietoje (vietose) yra uždegimas arba raumuo, į kurį bus leidžiama vaistinio preparato, labai silpnas ar atrofavęsis, reikalingos atsargumo priemonės.

Leidžiant VISTABEL į glabelos raukšles, matomas maksimaliai susiraukus, į „varnos pėdos“ raukšles, matomas plačiausiai šypsantis, arba į maksimaliai pakėlus antakius matomas kaktos raukšles, reikia užtikrinti, kad vaistas nebūtų suleistas į kraujagysles, žr. 4.2 skyrių.

Po šio gydymo yra voko ptozės tikimybė; skaitykite 4.2 skyrių, kuriame pateikiamos leidimo instrukcijos, padedančios sumažinti riziką.

Jaunesniems kaip 18 metų pacientams VISTABEL skirti nepatariama. VISTABEL naudojimo vyresniems nei 65 metų pacientams 3 fazės klinikiniai duomenys negausūs.

Atsekamumas
Siekiant pagerinti biologinių vaistinių preparatų atsekamumą, reikia aiškiai užrašyti paskirto vaistinio preparato pavadinimą ir serijos numerį.

4.5	Sąveika su kitais vaistiniais preparatais ir kitokia sąveika

Teoriškai botulino toksino poveikį gali sustiprinti aminoglikozidų grupės antibiotikai, spektinomicinas ar kiti vaistiniai preparatai, veikiantys impulso sklidimą tarp nervo ir raumens (pavyzdžiui, nervo ir raumens jungties blokatoriai).

Sąveika naudojant skirtingus botulino neurotoksino serotipus tuo pačiu metu arba kelių mėnesių laikotarpyje yra nežinoma. Padidėjęs nervo ir raumens silpnumas gali dar labiau išryškėti suleidus kitą botulino toksiną dar nepasibaigus anksčiau panaudoto botulino toksino poveikiui.

Specifinių sąveikos tyrimų su kitais vaistiniais preparatais neatlikta. Kitokios kliniškai reikšmingos sąveikos atvejų taikant vaistinį preparatą šioms indikacijoms nepasitaikė.

4.6	Vaisingumas, nėštumo ir žindymo laikotarpis

Nėštumas
Patikimų duomenų apie A tipo botulino toksino vartojimą nėštumo metu nėra. Su gyvūnais atlikti tyrimai parodė toksinį poveikį reprodukcijai (žr. 5.3 skyrių). Galimas pavojus žmogui nežinomas. VISTABEL nerekomenduojama vartoti nėštumo metu ir vaisingo amžiaus moterims, kurios nevartoja kontracepcijos priemonių.

Žindymas
Ar VISTABEL patenka į motinos pieną, nežinoma. VISTABEL neturi būti vartojamas žindymo metu.

Vaisingumas
Patikimų duomenų apie A tipo botulino toksino poveikį vaisingo amžiaus moterims, nėra. Tyrimai parodė žiurkių patinų ir patelių vaisingumo sumažėjimą (žr. 5.3 skyrių).

4.7	Poveikis gebėjimui vairuoti ir valdyti mechanizmus

Poveikio gebėjimui vairuoti ir valdyti mechanizmus tyrimų neatlikta. Tačiau VISTABEL gali suketi asteniją, raumenų silpnumą, galvos svaigimą ir regos sutrikimą. Toks poveikis gali turėti įtakos vairavimui ir mechanizmų valdymui.

4.8	Nepageidaujamas poveikis

a) Bendra informacija

Klinikinių kontroliuojamųjų tyrimų metu, nepageidaujamas poveikis, kurį tyrėjai siejo su VISTABEL vartojimu tarpantakių raukšlių, matomų maksimaliai susiraukus, išlyginimui, pasireiškė 23,5 % (placebo grupėje — 19,2 %) pacientų. Pagrindinių kontroliuojamų klinikinių tyrimų metu mažinant „varnos pėdos“ raukšles, kurios matomos plačiausiai šypsantis, pirmame gydymo cikle,  apie tokius reiškinius buvo pranešama 7,6 % (skiriant 24 vienetus vien tik „varnos pėdos“ raukšlėms) ir 6,2 % (viso leidžiant 44 vienetus: 24 vienetus „varnos pėdos“ raukšlėms, kartu su 20 vienetų tarpantakių raukšlėms) pacientų, lyginant su 4,5 % gavusiųjų placebo. 

Klinikiniuose kaktos raukšlių, matomų maksimaliai pakėlus antakius, tyrimuose pirmojo gydymo ciklo metu nepageidaujami reiškiniai, kurie, tyrėjų manymu, buvo susiję su VISTABEL, registruoti 20,6 % pacientų, gydytų 40 vienetų (20 vienetų į kaktos raumenį ir 20 vienetų į glabelos kompleksą), ir 14,3 % pacientų, gydytų 64 vienetais (20 vienetų į kaktos raumenį, 20 vienetų į glabelos kompleksą ir 24 vienetai į šonines akių kampų raukšlių sritis), palyginti su 8,9 % pacientų, kuriems skirtas placebas.

Nepageidaujamos reakcijos gali būti susijusios su gydymu, vaistinio preparato leidimo technika arba abiem veiksniais. Paprastai nepageidaujamos reakcijos pasireiškia pirmomis dienomis po injekcijos ir būna laikinos. Dauguma nepageidaujamų reakcijų yra lengvos arba vidutinio sunkumo.

Laukiamas farmakologinis botulino toksino poveikis — vietinis raumenų silpnumas . Tačiau gauta pranešimų apie šalia injekcijos vietos esančių ir (arba) nuo jos nutolusių raumenų silpnumą. Viršutinio akies voko ptozė, kuri gali būti susijusi su švirkštimo technika,  atitinka VISTABEL farmakologinį poveikį. p. Kaip ir po bet kurios injekcijos, gali atsirasti su procedūra susijęs skausmas, deginimas, dilgčiojimas, edema ir (ar) kraujosruvos. Po botulino toksino injekcijos taip pat pasireiškė karščiavimas ir į gripą panašus sindromas.

b) Nepageidaujamų reakcijų  dažnis

Nepageidaujamo poveikio dažnis yra suskirstytas pagal organų sistemų klases ir yra apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1000 iki < 1/100), retas (nuo ≥ 1/10000 iki < 1/1000), labai retas (< 1/10000).

Glabelos raukšlės

Naudojant vaistinį preparatą dvigubai akluose, placebu kontroliuojamuose klinikiniuose tyrimuose gydant vien tik glabelos raukšles, po 20 vienetų VISTABEL leidimo buvo pranešimų apie toliau nurodytas nepageidaujamas reakcijas.

	Nerimas
	Nedažnas

	Nervų sistemos sutrikimai
	Galvos skausmas, parestezija
	Dažnas

	
	Galvos svaigimas
	Nedažnas

	Akių sutrikimai
	Akies voko ptozė
	Dažnas

	
	Blefaritas, akies skausmas, regos sutrikimas (įskaitant neryškų matymą)
	Nedažnas

	Virškinimo trakto sutrikimai
	Pykinimas
	Dažnas

	
	Burnos sausmė
	Nedažnas

	Odos ir poodinio audinio sutrikimai
	Eritema, odos įsitempimas
	Dažnas

	
	Patinimas (veido, vokų ar apie akiduobę), padidėjęs jautrumas šviesai, niežėjimas, odos sausumas
	Nedažnas

	Skeleto, raumenų ir jungiamojo audinio sutrikimai
	Vietinis raumenų silpnumas
	Dažnas

	
	Raumenų tikas, Mefistofelio antakiai (šoninis antakių pakėlimas)
	Nedažnas

	Bendrieji sutrikimai ir vartojimo vietos pažeidimai
	Veido skausmas, edema injekcijos vietoje, echimozė, skausmas injekcijos vietoje, injekcijos vietos sudirginimas
	Dažnas

	
	Į gripą panašus sindromas, astenija, karščiavimas
	Nedažnas



„Varnos pėdos“ raukšlės su glabelos raukšlėmis arba be jų

Naudojant vaistinį preparatą dvigubai akluose, placebu kontroliuojamuose klinikiniuose tyrimuose gydant „varnos pėdos“ raukšles su glabelos raukšlėmis arba be jų, po VISTABEL leidimo buvo pranešimų apie toliau nurodytas nepageidaujamas reakcijas.

	Organų sistemų klasės
	Vartotinas terminas
	Dažnis

	Akių sutrikimai
	Akies voko edema
	Nedažnas 

	Bendrieji sutrikimai ir vartojimo vietos pažeidimai
	Hematoma injekcijos vietoje*
	Dažnas

	
	Injekcijos vietos hemoragija*
	Nedažnas

	
	Skausmas injekcijos vietoje*
	Nedažnas

	
	Injekcijos vietos parestezija
	Nedažnas 


*su procedūra susijusios nepageidaujamos reakcijos

Kaktos raukšlės ir glabelos raukšlės su „varnos pėdos“ raukšlėmis arba be jų 

Naudojant vaistinį preparatą dvigubai akluose, placebu kontroliuojamuose klinikiniuose tyrimuose gydant kaktos raukšles ir glabelos raukšles su „varnos pėdos“ raukšlėmis arba be jų, po VISTABEL leidimo buvo pranešimų apie toliau nurodytas nepageidaujamas reakcijas.

	Organų sistemų klasės
	Vartotinas terminas
	Dažnis

	Nervų sistemos sutrikimai
	Galvos skausmas
	Dažnas 

	Akių sutrikimai
	Akies voko ptozė1
	Dažnas 

	Odos ir poodinio audinio sutrikimai
	Odos įsitempimas
	Dažnas 

	
	Antakio ptozė2
	Dažnas 

	Skeleto, raumenų ir jungiamojo audinio sutrikimai
	Mefistofelio antakiai (šoninis antakių pakėlimas)
	Dažnas

	Bendrieji sutrikimai ir vartojimo vietos pažeidimai
	Kraujosruvos injekcijos vietoje*
	Dažnas 

	
	Hematoma injekcijos vietoje*
	Dažnas 

	
	Skausmas injekcijos vietoje*
	Nedažnas


1Vidutinis laikas iki akies voko ptozės pradžios buvo 9 dienos po gydymo.
2Vidutinis laikas iki antakio ptozės pradžios buvo 5 dienos po gydymo.
*su procedūra susijusios nepageidaujamos reakcijos

Po kartotinių dozių suleidimo nebuvo pastebėta jokių saugumo duomenų pokyčių.

c) Patirtis po vaisto registracijos (dažnis nežinomas)

Gydant vaistiniu preparatu glabelos raukšles, „varnos pėdos“ raukšles ir pagal kitas indikacijas, pasireiškė tokios nepageidaujamos reakcijos ar kliniškai svarbūs nepageidaujami reiškiniai:

	Organų sistemų klasės
	Vartotinas terminas

	Imuninės sistemos sutrikimai
	Anafilaksinė reakcija, angioneurozinė edema, seruminė liga, dilgėlinė

	Metabolizmo ir mitybos sutrikimai
	Anoreksija

	Nervų sistemos sutrikimai
	Brachialinė pleksopatija, disfonija, dizartrija, veido parezė, hipoestezija, raumenų silpnumas, generalizuota miastenija, periferinė neuropatija, parestezija, radikulopatija, apalpimas (sinkopė), veido paralyžius

	Akių sutrikimai
	Uždaro kampo glaukoma (gydant blefarospazmą), akies voko ptozė, lagoftalmas, žvairumas, matymas lyg per miglą, regos sutrikimas, akių sausumas, akių vokų edema

	Ausų ir labirintų sutrikimai
	Susilpnėjusi klausa, ūžesys ir svaigimas (vertigo)

	Kvėpavimo sistemos, krūtinės ląstos ir tarpuplaučio sutrikimai
	Aspiracinė pneumonija, dusulys, bronchų spazmai, kvėpavimo slopinimas, kvėpavimo nepakankamumas

	Virškinimo trakto sutrikimai
	Pilvo skausmas, viduriavimas, burnos džiūvimas, rijimo sutrikimas, pykinimas, vėmimas

	Odos ir poodinio audinio sutrikimai
	Alopecija, antakio ptozė, psoriazinis dermatitas, daugiaformė eritema, padidėjęs prakaitavimas, madarozė, niežėjimas, bėrimas

	Skeleto, raumenų ir jungiamojo audinio sutrikimai
	Raumenų atrofija, mialgija, lokalizuotas raumenų trūkčiojimas / nevalingas raumenų susitraukimas

	Bendrieji sutrikimai ir vartojimo vietos pažeidimai
	Denervacinė atrofija, negalavimas, karščiavimas



Yra pavienių pranešimų, kad buvo nepageidaujamų reakcijų, galimai išsivysčiusių dėl toksino išplitimo į vietas, nutolusias nuo leidimo vietos (didelis raumenų silpnumas, disfagija, vidurių užkietėjimas arba aspiracinė pneumonija, galinti baigtis mirtimi) (žr. 4.4 skyrių).

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas tiesiogiai užpildę pranešimo formą internetu Tarnybos Vaistinių preparatų informacinėje sistemoje https://vapris.vvkt.lt/vvkt-web/public/nrvSpecialist arba užpildę Sveikatos priežiūros ar farmacijos specialisto pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?1399030386, ir atsiųsti elektroniniu paštu (adresu NepageidaujamaR@vvkt.lt).

4.9	Perdozavimas

Perdozavimas VISTABEL yra santykinis ir priklauso nuo dozės, injekcijos vietos ir esamų audinio savybių. Atsitiktinai sušvirkštus A tipo botulino toksino, sisteminio toksinio poveikio nepastebėta. Pernelyg didelės dozės gali sukelti lokalų, generalizuotą ir visišką nervų ir raumenų paralyžių. A tipo botulino toksino išgėrimo atvejų neaprašyta. 

Perdozavimo simptomai išryškėja ne iš karto po injekcijos. Jeigu vaistinio preparato atsitiktinai sušvirkščiama ar išgeriama arba įtariamas perdozavimas ar toksino išplitimas, pacientui kelias dienas reikalinga medicininė priežiūra, stebint, ar neatsiranda bendro silpnumo ar raumenų paralyžiaus požymių ir simptomų. Jeigu yra A tipo botulino toksino perdozavimo požymių (bendras silpnumas, ptozė, diplopija, rijimo ar kalbos sutrikimas, kvėpavimo raumenų parezė), reikia apsvarstyti gydymo ligoninėje tikslingumą.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė — periferiniai miorelaksantai, ATC kodas –M03A X01.

A tipo botulino toksinas (Clostridium botulinum neurotoksinas), skaidydamas SNAP-25 (baltymą, reikalingą acetilcholinui kauptis nervų galūnėlėje bei išsiskirti iš jos pūslelių), blokuoja periferinį acetilcholino išsiskyrimą cholinerginėje presinapsinėje nervų galūnėlėje ir sukelia raumens denervaciją bei paralyžių.

Sušvirkštas toksinas greitai ir prisijungia prie receptorių, esančių specifinių ląstelių paviršiuje. Toksino afinitetas šiems receptoriams yra didelis. Po to dėl receptorių sukeltos endocitozės toksinai pernešami per plazminę membraną ir galiausiai patenka į citozolį. Vyksta intensyvus acetilcholino išsiskyrimo slopinimas, kurio klinikiniai požymiai išryškėja per 2 – 3 paras, o stipriausias poveikis pasireiškia 5 – 6 savaitę po injekcijos.

Per 12 savaičių po vaistinio preparato sušvirkštimo į raumenį poveikis praeina, nes susidaro naujos nervinės galūnėlės, vėl susijungiančios su galine plokštele.

Klinikiniai duomenys

Glabelos raukšlės
Klinikiniuose tyrimuose dalyvavo 537 pacientai, kuriems maksimaliai susiraukus, susidarydavo vidutinio gilumo ar gilios glabelos raukšlės.

Po VISTABEL injekcijų pasiektas iki 4 mėnesių trunkantis reikšmingas tarpantakio raukšlių, matomų maksimaliai susiraukus, gylio sumažėjimas (tyrėjai matavo tarpantakio raukšlių gylį maksimaliai susiraukus, o pacientai vertino išorinius glabelos raukšlių, matomų maksimaliai susiraukus, pokyčius). Psichologinės būklės pagerėjimas tyrimų metu objektyviai nevertintas. Po injekcijos praėjus 30 parų, tyrėjai nustatė, kad atsakas pasiektas 80 % (325 iš 405) VISTABEL gydytų pacientų (maksimaliai susiraukus atsirandančios raukšlės išsilygino ar sumažėjo), palyginti su 3 % (4 iš 132) pacientų, gydytų placebu. Vidutinį ar smarkų pagerėjimą pastebėjo 89 % (362 iš 405) VISTABEL gydytų pacientų, palyginti su 7 % (9 iš 132) pacientų, gydytų placebu.
Sušvirkštas VISTABEL gerokai sumažino tarpantakio raukšlių gilumą ir ramybės metu. Iš 537 tyrime dalyvavusių pacientų 39 % (210 iš 537) ramybės metu matėsi vidutinio gilumo ar gilios tarpantakio raukšlės (15 % ramybės metu jų nebuvo visai). Iš jų 74 % pacientų, gydytų VISTABEL (119 iš 161), reagavo į gydymą (raukšlės išsilygino ar sumažėjo), palyginti su 20 % (10 iš 49) gydytų placebu.
3 fazės VISTABEL klinikinių tyrimų, kuriuose dalyvavo vyresni kaip 65 metų žmonės, atlikta nedaug. Iš visų dalyvavusiųjų tyrimuose vyresni kaip 65 metų buvo tik 6,0 % (32 iš 537). Pastebėta, kad jiems vaistinis preparatas buvo mažiau veiksmingas.

„Varnos pėdos“ raukšlės
Į tyrimą buvo įtraukti 1362 pacientai, turintys arba vien tik (N=445, tyrimas Nr. 191622-098) vidutiniškai gilių arba gilių „varnos pėdos“ raukšlių, matomų plačiausiai šypsantis, arba taip pat turintys vidutiniškai gilių arba gilių glabelos raukšlių, matomų labiausiai susiraukus (N=917, tyrimas Nr. 191622-099).

VISTABEL injekcijos reikšmingai sumažino „varnos pėdos“ raukšles, matomas plačiausiai šypsantis, lyginant su placebu, visais laiko momentais (p <0,001) iki 5 mėnesių. Šis rezultatas buvo gautas nustačius procentą pacientų, kurių „varnos pėdos“ raukšlės plačiausiai šypsantis buvo įvertintos kaip nesančios arba negilios abiejuose pagrindiniuose tyrimuose, iki 150 dienos (tyrimo pabaiga) 191622-098 tyrime ir iki 120 dienos (pirmojo gydymo ciklo pabaiga 191622-099 tyrime). Tiek tyrėjų, tiek tiriamųjų vertinimais, tiriamųjų, kuriems „varnos pėdos“ raukšlės, matomos plačiausiai šypsantis, išnyko ar tapo nežymios, procentas buvo didesnis tarp tų pacientų, kurių „varnos pėdos“ raukšlių, matomų plačiausiai šypsantis, gilumas pradinio vertinimo buvo vidutinis , lyginant su pacientais, kurių „varnos pėdos“ raukšlių, matomų plačiausiai šypsantis, gilumas pradinio vertinimo metu buvo didelis. 1 lentelėje apibendrinti 30 dienos, pagrindinio veiksmingumo kriterijaus vertinimo laiko taško, rezultatai.

101 anksčiau randomizuotas gauti placebą pacientas buvo įtrauktas į 191622-104 tyrimą (191622-099 tyrimo pratęsimą), kuriame šiems pacientams buvo suleista pirma 44 vienetų vaistinio preparato dozė. Praėjus 30 dienų po pirmosios veikliojo preparato injekcijos, vaistiniu preparatu VISTABEL gydytų pacientų pirminė veiksmingumo vertinamoji baigtis buvo statistiškai reikšmingai geresnė, lyginant su tais, kurie gavo placebo. Praėjus 30 dienų po pirmosios veikliojo preparato injekcijos, atsako į gydymą rodiklis buvo panašus į grupės, kuriai 191622-099 tyrime buvo skiriama 44 vienetų dozė.. Iš viso 123 pacientai gavo keturis VISTABEL 44 vienetų ciklus gydant kartu „varnos pėdos“ ir glabelos raukšles.

1 lentelė. 30 diena: tyrėjo ir tiriamųjų „varnos pėdos“ raukšlių vertinimai plačiausiai šypsantis – teigiamo atsako į gydymą procentas (% pacientų, kuriems „varnos pėdos“ raukšlės išnyko arba tapo nežymios).

	Klinikinis tyrimas
	Dozė
	VISTABEL
	Placebas

	VISTABEL

	Placebas


	
	
	Tyrėjo vertinimas
	Paciento vertinimas

	191622-098
	24 vienetai
(„varnos pėdos“ raukšlėms)
	66,7 %*
(148/222)
	6,7 %
(15/223)
	58,1 %*
(129/222)
	5,4  %
(12/223)

	191622-099
	24 vienetai
(„varnos pėdos“ raukšlėms)

	54,9 %*
(168/306)
	3,3 %
(10/306)
	45,8 %*
(140/306)
	3,3 %
(10/306)

	
	44 vienetai
(24 vienetai „varnos pėdos“ raukšlėms; 
20 vienetų glabelos raukšlėms)
	59,0 %*
(180/305)
	3,3 %
(10/306)
	48,5 %*
(148/305)
	3,3 %
(10/306)


*p < 0,001 (VISTABEL lyginant su placebu)

Abiejuose pagrindiniuose tyrimuose 30 dieną ir visais vertinimo laiko momentais (po kiekvieno gydymo ciklo) tiriamųjų įvertintas „varnos raukšlių“, matomų plačiausiai šypsantis, sumažėjimas, lyginant su pradiniu vertinimu, po VISTABEL (24 vienetų ir 44 vienetų) vaistinio preparato vartojimo buvo ryškesnis, lyginant su placebu (p < 0,001).

Gydymas VISTABEL 24 vienetų vaistiniu preparatu taip pat pastebimai sumažino „varnos pėdos“ raukšlių gilumą ramybės būsenoje. Pradinio vertinimo metu iš 528 gydytų pacientų 63 % (330/528) turėjo vidutinio gilumo arba gilių „varnos pėdos“ raukšlių ramybės būsenoje. Iš jų 58 % (192/330) VISTABEL vaistiniu preparatu gydytų pacientų buvo laikomi patyrusiais teigiamą atsaką į gydymą (jokių raukšlių arba negilios) 30 dienų po injekcijos, lyginant su 11 % (39/352) placebu gydytų pacientų.

Abiejuose pagrindiniuose tyrimuose taikant veido raukšlių rezultatų (FLO-11) klausimyną vertinant savo amžių ir patrauklumą, pacientams po VISTABEL (24 vienetų ir 44 vienetų) vaistinio preparato vartojimo, lyginant su placebu, buvo nustatytas ryškesnis pagerėjimas pagrindinio veiksmingumo kriterijaus vertinimo laiko momentu, t. y. 30 dieną (p<0,001), ir vėlesniais veiksmingumo kriterijaus vertinimo laiko momentais. 

Pagrindiniuose tyrimuose 3,9 % (53/1362) pacientų buvo vyresni nei 65 metų. Šioje amžiaus grupėje, tyrėjo vertinimu, gydymo atsakas buvo 36 % (30 dieną) naudojant VISTABEL (24 vienetų ir 44 vienetų) vaistinį preparatą. Analizuojant ≤50 metų ir >50 metų amžiaus grupes, abiejose populiacijose pastebėtas statistiškai reikšmingas pagerėjimas, lyginant su placebu. Atsakas į gydymą VISTABEL 24 vienetų preparatu, pagal tyrėjo įvertinimą, buvo blogesnis >50 metų amžiaus tiriamųjų grupėje nei ≤50 metų amžiaus grupėje (atitinkamai 42,0 % ir 71,2 %).

Apibendrinant, atsakas į „varnos pėdos“ raukšlių, matomų plačiausiai šypsantis, gydymą VISTABEL vaistiniu preparatu yra blogesnis (60 %), nei stebėtas gydant glabelos raukšles, matomas maksimaliai susiraukus (80 %).

916 pacientų (517 pacientų, gavusių 24 vienetus, ir 399 pacientams, gavusiems 44 vienetus) gydantis VISTABEL vaistiniu preparatu buvo imami mėginiai tirti, ar nepradeda gamintis antikūnai. Nė vienam pacientui neatsirado neutralizuojančių antikūnų. 

Kaktos raukšlės 
822 pacientai, turintys vidutinių arba gilių kaktos raukšlių ir glabelos raukšlių, matomų maksimaliai suraukus (N=254, tyrimas 191622-142), ar taip pat turinčių vidutinių arba gilių „varnos pėdos“ raukšlių, matomų maksimaliai šypsantis (N=568, tyrimas 191622-143), buvo užregistruoti į tyrimą ir įtraukti į pagrindinę populiaciją visoms pirminėms ir antrinėms veiksmingumo vertinamosioms baigtims analizuoti. Kaktos raukšlės buvo gydomos kartu su glabelos raukšlėmis, siekiant sumažinti antakių ptozės galimybę.

Tyrėjų ir pacientų vertinimu, pirminės veiksmingumo vertinamosios baigties dieną – 30 dieną – pacientų dalis, kurių kaktos raukšlės maksimaliai pakėlus antakius po VISTABEL injekcijų išnyko arba liko neryškios, buvo didesnė nei placebu gydytų pacientų (2 lentelė). Taip pat pateikiamos pacientų, kurių kaktos raukšlės esant ramybės būsenai nuo pradinio lygio pagerėjo bent 1 laipsniu, ir pacientų, kurių viršutinė veido raukšlė maksimaliai suraukus išnyko arba beveik išnyko, dalys.

2 lentelė. 30 diena: kaktos raukšlių ir viršutinės veido linijos maksimaliai suraukus ir esant ramybės būsenai tyrėjo ir pacientų vertinimas

	Klinikinis tyrimas
	Vertinamoji baigtis
	VISTABEL

	Placebas

	VISTABEL

	Placebas


	
	
	Tyrėjo vertinimas
	Paciento vertinimas

	Tyrimas 191622-142 40 vnt.
(20 vnt. kaktos raukšlėms + 20 vnt. glabelos raukšlėms)
	Kaktos raukšlės maksimaliai suraukusa
	94,8 %
(184/194)
	1,7 %
(1/60)
	87,6 %
(170/194)
	0,0 %
(0/60)

	
	
	p < 0,0005
	p < 0,0005

	
	Kaktos raukšlės esant ramybės būsenaib
	86,2 %
(162/188)
	22,4 %
(13/58)
	89,7 %
(174/194)
	10,2 %
(6/59)

	
	
	p < 0,0001
	p < 0,0001

	Tyrimas 191622-143 40 vnt.
(20 vnt. kaktos raukšlėms + 20 vnt. glabelos raukšlėms)
	Kaktos raukšlės maksimaliai suraukusa
	90,5 %
(201/222)
	2,7 %
(3/111)
	81,5 %
(181/222)
	3,6 %
(4/111)

	
	
	p < 0,0005
	p < 0,0005

	
	Kaktos raukšlės esant ramybės būsenaib
	84,1 %
(185/220)
	15,9 %
(17/107)
	83,6 %
(184/220)
	17,4 %
(19/109)

	
	
	p < 0,0001
	p < 0,0001

	Tyrimas 191622-143 64 vnt.
(20 vnt. kaktos raukšlėms + 20 vnt. glabelos raukšlėms + 24 vnt. „varnos pėdos“ raukšlėms)
	Kaktos raukšlės maksimaliai suraukusa
	93,6 %
(220/235)
	2,7 %
(3/111)
	88,9 %
(209/235)
	3,6 %
(4/111)

	
	
	p < 0,0005
	p < 0,0005

	
	Viršutinės veido raukšlės maksimaliai suraukusc
	56,6 %
(133/235)
	0,9 %
(1/111)
	netaikoma


	
	
	p < 0,0001
	


a Pacientų, kurių kaktos raukšlės išnyko arba tapo neryškios maksimaliai pakėlus antakius, dalis
b Pacientų, kurių kaktos raukšlės esant ramybės būsenai nuo pradinio lygio sumažėjo bent 1 laipsniu, dalis
c Pacientų, kuriems pasiektas atsakas, t. y. kaktos, glabelos ir „varnos kojos“ raukšlės išnyko arba tapo neryškios kiekvienoje veido srityje maksimaliai suraukus, dalis

VISTABEL injekcijos reikšmingai sumažino kaktos raukšles, matomas maksimaliai pakėlus antakius, palyginti su placebu (p < 0,05); poveikis truko iki 6 mėnesių: tai buvo apskaičiuota pagal pacientų, kurių kaktos raukšlės išnyko arba tapo neryškios maksimaliai pakėlus antakius, dalį abiejuose pagrindiniuose tyrimuose: iki 150 dienos tyrime 191622-142 (21,6 % gydant VISTABEL ir 0 % gydant placebu) ir iki 180 dienos tyrime 191622-143 (6,8 % gydant VISTABEL ir 0 % gydant placebu).

Tyrime 191622-143 (VISTABEL 64 vnt. grupė) visas 3 sritis gydant kartu, VISTABEL injekcijos reikšmingai sumažino glabelos raukšles iki 6 mėnesių (5,5 % gydant VISTABEL ir 0 % gydant placebu), šonines akių kampų raukšles iki 6 mėnesių (3,4 % gydant VISTABEL ir 0 % gydant placebu) ir kaktos raukšles iki 6 mėnesių (9,4 % gydant VISTABEL ir 0 % gydant placebu).

Iš viso 116 ir 150 pacientų per 1 metus buvo gydyti atitinkamai trimis VISTABEL 40 vienetų ciklais (20 vienetų kaktos raukšlėms ir 20 vienetų glabelos raukšlėms) ir 64 vienetų ciklais (20 vienetų kaktos raukšlėms, 20 vienetų glabelos raukšlėms ir 24 vienetai „varnos kojos“ raukšlėms). Kaktos raukšlių sumažėjimo dažnis visuose gydymo cikluose buvo panašus.

Tyrimuose 191622-142 ir 191622-143 taikant FLO-11 klausimyną pacientų, 30 dieną (pagrindiniu vertinimo laiko momentu) pranešusių apie pagerėjimą atsakant į klausimus apie kaktos raukšlių keliamą nepatogumą, atrodymą vyresniu nei faktinis amžius ir patrauklumą, dalis buvo reikšmingai (p < 0,001) didesnė VISTABEL 40 vienetų (20 vienetų kaktos raukšlėms ir 20 vienetų glabelos raukšlėms) grupėje ir 64 vienetų (20 vienetų kaktos raukšlėms, 20 vienetų glabelos raukšlėms ir 24 vienetai „varnos pėdos“ raukšlėms) grupėje nei placebo grupėje. 

Taikant klausimyną apie pasitenkinimą veido raukšlėmis (FLSQ) 78,1 % (150/192) pacientų, dalyvaujančių tyrime 191622-142, ir 62,7 % (138/220) pacientų, dalyvaujančių tyrime 191622-143, 30 dieną pranešė apie pagerėjusią išvaizdą ir emocinę būseną (nustatytą klausimais apie jautimąsi senesniu, neigiamą savivertę, atrodymą pavargusiu, jautimąsi nelaimingu, piktą išvaizdą) pavartojus VISTABEL 40 vienetų (20 vienetų kaktos raukšlėms ir 20 vienetų glabelos raukšlėms), palyginti su 19,0 % (11/58) placebą vartojusių pacientų tyrime 191622-142 ir 18,9 % (21/111) pacientų tyrime 191622-143 (p < 0,0001 abiejuose tyrimuose). 

Taikant tą patį FLSQ klausimyną 90,2 % (174/193) pacientų, dalyvaujančių tyrime 191622-142, ir 79,2 % (175/221, 40 vienetų) arba 86,4 % (203/235, 64 vienetai) pacientų, dalyvaujančių tyrime 191622-143, 60 dieną (pagrindiniu vertinimo laiko momentu) pranešė, kad jie buvo „labai patenkinti“ / „daugiausia patenkinti“ pavartoję VISTABEL 40 vienetų arba 64 vienetus, palyginti su placebą vartojusiais pacientais (1,7 % [1/58] ir 3,6 % [4/110], atitinkamai tyrime 191622-142 ir tyrime 191622-143) (p < 0,0001 abiejuose tyrimuose).

Pagrindiniuose tyrimuose 3,7 % (22/587) pacientų buvo vyresni nei 65 metų amžiaus. Tyrėjo vertinimu, 30 dieną 86,7 % (13/15) šios amžiaus grupės VISTABEL vartojusių pacientų buvo pasiektas gydymo atsakas, palyginti su 28,6 % (2/7) placebą vartojusių pacientų. Į gydymą reagavusių pacientų rodiklis šioje VISTABEL gydytoje grupėje buvo panašus į bendros populiacijos rodiklį, bet dėl mažo pacientų skaičiaus statistinis reikšmingumas nepasiektas.


5.2	Farmakokinetinės savybės 

a)	Bendrosios veikliosios medžiagos charakteristikos

Pasiskirstymo tyrimų su žiurkėmis duomenimis, į dvilypį blauzdos raumenį suleistas 125I žymėtas A tipo botulino toksinas lėtai išsisklaido raumenyje, po to vyksta greitas sisteminis metabolizmas ir vaistinis preparatas išskiria su šlapimu. Radioaktyviosios medžiagos išsiskyrimo iš raumens pusinis laikas — maždaug 10 valandų. Radioaktyviųjų dalelių nustatoma didelėse baltymų molekulėse dūrio vietoje ir mažose — plazmoje; remiantis tuo daroma išvada, kad vyksta greitas sisteminis metabolizmas. Per 24 valandas nuo sušvirkštimo 60 % radioaktyviosios medžiagos išsiskiria su šlapimu. Labiausiai tikėtina, kad toksiną metabolizuoja proteazės, o susidariusių komponentų apykaita vyksta įprastais būdais.

Klasikinių absorbcijos, pasiskirstymo, biotransformacijos bei eliminacijos tyrimų neatlikta dėl specifinės produkto kilmės.

b)	Poveikis pacientui

Manoma, kad vartojant gydomąsias dozes, sisteminis VISTABEL pasiskirstymas būna mažas. Klinikinių tyrimų metu taikant vienos skaidulos elektromiografinį tyrimą nustatyta, kad nuo injekcijos vietos nutolusių raumenų elektrofiziologinis neuromuskulinis aktyvumas padidėja, tačiau klinikinių požymių ar simptomų nepasireiškia.

5.3	Ikiklinikinių saugumo tyrimų duomenys

Poveikio dauginimosi funkcijai tyrimų metu su pelėmis, žiurkėmis ir triušiais embriotoksinį poveikį sukėlė didelės vaisto dozės (lėtėja vaisiaus kaulėjimas, sumažėja kūno svoris). Teratogeninis vaisto poveikis šiose gyvūnų rūšyse nepastebėtas. Žiurkių patinų vaisingumo ir patelių rujos ciklų bei vaisingumo sumažėjimas buvo stebėtas tik suleidus dideles vaisto dozes.   

Ūminio toksinio poveikio, kartotinių dozių, lokalaus vartojimo ant odos, mutageninio, antigeniškumo ir kraujo suderinamumo tyrimai neparodė neįprasto nepageidaujamo vietinio ar sisteminio poveikio naudojant vaistą terapinėmis dozėmis.


6.	FARMACINĖ INFORMACIJA

6.1	Pagalbinių medžiagų sąrašas

Žmogaus albuminas
Natrio chloridas

6.2	Nesuderinamumas

Suderinamumo tyrimų neatlikta, todėl šio vaistinio preparato maišyti su kitais negalima.

6.3	Tinkamumo laikas

3 metai.
Ištirpintą vaistinį preparatą rekomenduojama sunaudoti iškart. Tačiau įrodyta, kad laikant 2— 8C temperatūroje, jis chemiškai ir fiziškai lieka stabilus 24 valandas.

6.4	Specialios laikymo sąlygos

Laikyti šaldytuve (2C — 8C).
Ištirpinto vaistinio preparato laikymo sąlygos nurodytos 6.3 skyriuje.

6.5	Talpyklės pobūdis ir jos turinys

Stiklinis (I tipo stiklo) flakonas su guminiu chlorbutilo kamšteliu bei aliuminiu dangteliu.
[bookmark: _Hlk525734686]Flakonas, kuriame yra 50 Allergan A tipo botulino toksino vienetų - pakuotėje vienas arba du flakonai.
Flakonas, kuriame yra 100 Allergan A tipo botulino toksino vienetų - pakuotėje vienas arba du flakonai.

Gali būti tiekiamos ne visų dydžių pakuotės. 

6.6	Specialūs reikalavimai atliekoms tvarkyti ir vaistiniam preparatui ruošti 

Miltelių tirpinimas turi būti atliekamas vadovaujantis geros praktikos taisyklėmis, ypatingą dėmesį skiriant aseptikai. VISTABEL reikia ištirpinti steriliame fiziologiniame tirpale be konservantų  (0,9 % natrio chlorido injekciniame tirpale). Vadovaudamiesi lentelėje pateikta informacija, į švirkštą įtraukite reikiamą kiekį steriliaus fiziologinio tirpalo be konservantų (0,9 % natrio chlorido injekcinio tirpalo), kad ištirpinto vaistinio preparato koncentracija būtų 4 vienetai/0,1 ml.

	Flakono dydis
	Pridedamas tirpiklio kiekis (sterilus fiziologinis tirpalas be konservantų (0,9 % natrio chlorido injekcinis tirpalas))

	Gaunama koncentracija
(vienetai 0,1 ml)

	50 vienetų
	1,25 ml
	4,0 vienetai

	100 vienetų
	2,5 ml
	4,0 vienetai



Spiritu nuvalykite centrinę guminio kamštelio dalį.

Kad neįvyktų VISTABEL denatūracija, ruošiant tirpalą tirpiklis lėtai leidžiamas į flakoną, o šis švelniai sukiojamas, kad nesusidarytų burbuliukų. Jeigu vakuumas neįtraukia tirpiklio, flakoną sunaikinkite. Po ištirpinimo tirpalą reikia apžiūrėti. Švirkšti galima tik skaidrų, bespalvį ar šiek tiek gelsvą tirpalą be dalelių.

VISTABEL galima leisti tik vienam pacientui ir tik per vieną gydymo kursą.

Saugaus flakonų, švirkštų bei medžiagų naikinimo instrukcija

Iš karto po procedūros, prieš sunaikinimą, nepanaudotas flakone ir (arba) švirkšte likęs ištirpintas VISTABEL turi būti nukenksmintas 2 ml natrio hipochlorito 0,5 % arba 1 % tirpalo ir sunaikintas laikantis vietinių reikalavimų.
Panaudotų flakonų, švirkštų bei medžiagų negalima ištuštinti. Jie turi būti dedami į tinkamas talpykles ir sunaikinami, kaip pavojingos medicininės atliekos, laikantis vietinių reikalavimų.

Rekomenduojami veiksmai, jei dirbant su botulino toksinu įvyksta nelaimingas atsitikimas

Jei dirbant įvyksta nelaimingas atsitikimas, nepriklausomai nuo to, ar vaistinis preparatas sausas, ar ištirpintas, nedelsiant reikia atlikti toliau išvardytus veiksmus.

· Toksinas labai jautrus karščiui bei kai kuriems chemikalams.

	Jei vaistinis preparatas išsipila, bet kuriuo atveju jį reikia surinkti:  sugeriamąja medžiaga, išmirkyta natrio hipochlorito tirpale (Javel tirpale), jei vaistinis preparatas sauso pavidalo, arba sausa sugeriamąja medžiaga, jei vaistinis preparatas jau ištirpintas.

	Užterštus paviršius reikia nuvalyti sugeriamąja medžiaga, išmirkyta natrio hipochlorito tirpale (Javel tirpale), o po to nusausinti.

	Jei sudūžta flakonas, rūpestingai surinkite stiklo šukes bei vaistinį preparatą, kaip aprašyta anksčiau, vengdami įsipjauti.

	Jeigu apsitaškėte, tas vietas nuplaukite natrio hipochlorito tirpalu, o po to kruopščiai nuskalaukite dideliu kiekiu vandens.

	Jei vaistinio preparato pateko į akis, kruopščiai plaukite dideliu kiekiu vandens arba tirpalu akims plauti.

	Jei vaistinį preparatą švirkščiantis asmuo susižaloja pats (įsipjauna, įsiduria), reikia elgtis kaip aprašyta anksčiau bei imtis atitinkamų medicininių veiksmų, atsižvelgiant į sušvirkštą dozę.

Šių vartojimo ir darbo su vaistiniu preparatu bei jo likučių naikinimo instrukcijų būtina griežtai laikytis.


7.	REGISTRUOTOJAS

AbbVie SIA
Malduguņu iela 4, Mārupe
Mārupes novads
LV-2167, Latvija	


8.	REGISTRACIJOS PAŽYMĖJIMO NUMERIS (-IAI)

Flakonas (50 Allergan vienetų):
N1 – LT/1/05/0211/001
N2 – LT/1/05/0211/002
Flakonas (100 Allergan vienetų):
N1 – LT/1/05/0211/003
N2 – LT/1/05/0211/004


9.	REGISTRAVIMO  / PERREGISTRAVIMO DATA

Registravimo data 2005 m. gegužės 4 d.
Paskutinio perregistravimo data 2008 m. spalio 15 d.


10.	TEKSTO PERŽIŪROS DATA

2026 m. rugpjūčio 24 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos  sveikatos apsaugos ministerijos tinklalapyje http://www.vvkt.lt/

II PRIEDAS

REGISTRACIJOS SĄLYGOS

A.	BIOLOGINĖS (-IŲ) VEIKLIOSIOS (-IŲJŲ) MEDŽIAGOS (-Ų) GAMINTOJAS (-AI) IR GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A.	BIOLOGINĖS (-IŲ) VEIKLIOSIOS (-IŲJŲ) MEDŽIAGOS (-Ų) GAMINTOJAS (-AI) IR GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Biologinės veikliosios medžiagos gamintojo pavadinimas ir adresas

Allergan Bioscience Laboratories
503-E Vandell Way, Campbell
California 95008-6967
JAV

Gamintojo, atsakingo už serijų išleidimą, pavadinimas ir adresas

Allergan Pharmaceuticals Ireland  
Castlebar Road
Westport
County Mayo
Airija

arba

AbbVie Deutschland GmbH & Co. KG
Knollstrasse
67061 Ludwigshafen
Vokietija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


[bookmark: _Toc129243129][bookmark: _Toc129243254][bookmark: _Toc129243130][bookmark: _Toc129243255]B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas


 






















III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS

INFORMACIJA ANT IŠORINĖS PAKUOTĖS 

KARTONO DĖŽUTĖ (FLAKONO)


1.	VAISTINIO PREPARATO PAVADINIMAS

VISTABEL 4 Allergan vienetai/0,1 ml milteliai injekciniam tirpalui
A tipo botulino toksinas


2.	VEIKLIOJI MEDŽIAGA IR JOS KIEKIS

A tipo botulino toksinas (iš Clostridium botulinum) 
0,1 ml paruošto tirpalo yra 4 Allergan vienetai.


3.	PAGALBINIŲ MEDŽIAGŲ SĄRAŠAS

Pagalbinės medžiagos: žmogaus albuminas, natrio chloridas.


4.	FARMACINĖ FORMA IR KIEKIS PAKUOTĖJE

milteliai injekciniam tirpalui 
1 flakonas
2 flakonai

50 Allergan vienetų
100 Allergan vienetų


5.	VARTOJIMO METODAS IR BŪDAS

Leisti į raumenis
Prieš vartojimą perskaitykite pakuotės lapelį.
Tik vienkartiniam vartojimui.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS SPECIALUS ĮSPĖJIMAS (JEI REIKIA)


8.	TINKAMUMO LAIKAS

EXP 
Ištirpintą vaistą rekomenduojama sunaudoti iškart. Tačiau įrodyta, kad laikant 2C — 8C temperatūroje, jis chemiškai ir fiziškai lieka stabilus 24 valandas.


9.	SPECIALIOS LAIKYMO SĄLYGOS

Laikyti šaldytuve.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)

Panaudotų flakonų, švirkštų bei medžiagų negalima ištuštinti. Jie turi būti dedami į tinkamas talpykles ir sunaikinami laikantis vietinių reikalavimų.


11.	REGISTRUOTOJO PAVADINIMAS IR ADRESAS

AbbVie SIA
Malduguņu iela 4, Mārupe
Mārupes novads
LV-2167, Latvija


12.	REGISTRACIJOS PAŽYMĖJIMO NUMERIS (-IAI)

Flakonas (50 Allergan vienetų):
N1 – LT/1/05/0211/001
N2 – LT/1/05/0211/002
Flakonas (100 Allergan vienetų):
N1 – LT/1/05/0211/003
N2 – LT/1/05/0211/004


13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16. INFORMACIJA BRAILIO RAŠTU

Priimtas pagrindimas informacijos Brailio raštu nepateikti.


17. UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.



18. UNIKALUS IDENTIFIKATORIUS – ŽMONĖMS SUPRANTAMI DUOMENYS

PC 
SN 
NN 



MINIMALI INFORMACIJA ANT MAŽŲ VIDINIŲ PAKUOČIŲ

FLAKONO ETIKETĖ

1.	VAISTINIO PREPARATO PAVADINIMAS IR VARTOJIMO BŪDAS

VISTABEL 4 Allergan vienetai/0,1 ml milteliai injekciniam tirpalui
A tipo botulino toksinas 
i.m.


2.	VARTOJIMO METODAS


3.	TINKAMUMO LAIKAS

EXP 


4.	SERIJOS NUMERIS

Lot


5.	KIEKIS (MASĖ, TŪRIS ARBA VIENETAI)

50 vienetų
100 vienetų


6.	KITA

PANAUDOTAS

























B. PAKUOTĖS LAPELIS
[bookmark: _Hlk208223879]
Pakuotės lapelis: informacija vartotojui

VISTABEL 4 Allergan vienetai/0,1 ml milteliai injekciniam tirpalui
A tipo botulino toksinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra VISTABEL ir kam jis vartojamas
2.	Kas žinotina prieš vartojant VISTABEL
3.	Kaip vartoti VISTABEL
4.	Galimas šalutinis poveikis
5.	Kaip laikyti VISTABEL
6.	Pakuotės turinys ir kita informacija


1.	Kas yra VISTABEL ir kam jis vartojamas

VISTABEL yra periferinis raumenų relaksantas.
VISTABEL veikia blokuodamas į raumenis, į kuriuos buvo atlikta injekcija, sklindančius nervinius impulsus. Dėl to raumenys atsipalaiduoja ir kurį laiką nebesusitraukia. 

VISTABEL yra vartojamas norint laikinai išlyginti:

· labiausiai susiraukus matomas vertikalias raukšles tarp antakių ir (arba)
· vėduoklės formos raukšles akių kampuose, kurios matomos labiausiai šypsantis, ir (arba) 
· maksimaliai pakėlus antakius matomas kaktos raukšles, kai veido raukšlių gilumas turi svarbios psichologinės įtakos suaugusiems pacientams.


2.	Kas žinotina prieš vartojant VISTABEL

VISTABEL vartoti draudžiama
· jeigu yra alergija (padidėjęs jautrumas) A tipo botulino toksinui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra generalizuota miastenija ar Eaton-Lambert‘o sindromas (lėtinės ligos, kurių metu pažeidžiami raumenys);
· jei numatomose VISTABEL injekcijos vietose yra infekcija.

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti VISTABEL.

Yra tik pavienių pranešimų, kad buvo šalutinio poveikio reiškinių, galimai išsivysčiusių dėl toksino išplitimo į vietas, nutolusias nuo skyrimo vietos, ir botulizmo (simptomai gali apimti dvigubą matymą, neryškų matymą ir (arba) abiejų akių vokų nusileidimą, pasunkėjusį kvėpavimą ar kalbėjimą, pernelyg didelį raumenų silpnumą, rijimo sutrikimus ar nepageidaujamą maisto ar skysčių patekimą į kvėpavimo takus). Pacientai, gydomi terapinėmis vaisto dozėmis, gali jausti padidintą raumenų silpnumą.

Kreipkitės į gydytoją nedelsiant, jeigu po gydymo sutriko rijimas, kalba arba kvėpavimas.

· VISTABEL nerekomenduojamas pacientams, kuriems anksčiau pasireiškė disfagija (rijimo sutrikimas) ar susilpnėjęs rijimas.
· VISTABEL nerekomenduojama gydyti žmonių, jaunesnių kaip 18 metų.
· Yra nepakankamai duomenų gydant VISTABEL pacientus, vyresnius kaip 65 metų.
· Jei vartojamos per didelės dozės ar per dažnai kartojami gydymo kursai, gali susidaryti antikūnių, o tada gydymas tampa neveiksmingas. Be to, vėliau gydant A tipo botulino toksinu pagal kitas indikacijas, gydymas gali būti mažiau veiksmingas. Kad taip neatsitiktų, tarp gydymo kursų turi būti daroma ne trumpesnė kaip 3 mėnesių pertrauka.
· Retais atvejais, gydant botulino toksinu gali atsirasti alerginės reakcijos.
· Po gydymo VISTABEL gali nusileisti akies vokas.

Pasakykite savo gydytojui, jeigu:
· praeityje po ankstesnių botulino toksino suleidimų buvo kokių nors sutrikimų;
· per mėnesį po pirmojo gydymo kurso nematote žymesnio raukšlių sumažėjimo;
· jūs kenčiate dėl tam tikros ligos, turinčios įtakos jūsų nervų sistemai ( pvz., šonine amiotrofine skleroze ar motorine neutropatija); 
· numatomoje injekcijos vietoje (vietose) yra uždegimas;
· raumenys, į kuriuos numatoma leisti preparato, yra silpni ar atrofavęsi;
· yra galvos, kaklo ar krūtinės sužalojimų arba šios sritys buvo operuotos;
· greitai Jums bus atliekama chirurginė operacija.

Kiti vaistai ir VISTABEL

Botulino toksino rekomenduojama nevartoti kartu su aminoglikozidų klasės antibiotikais, spektinomicinu ir kitais vaistais, veikiančiais impulso sklidimą tarp nervo ir raumens.

Pasakykite gydytojui, jeigu neseniai Jums buvo sušvirkšti kiti vaistai savo sudėtyje turintys botulino toksino (VISTABEL veiklioji medžiaga), nes tai gali per daug padidinti VISTABEL poveikį.

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėštumas ir žindymo laikotarpis

VISTABEL nerekomenduojama vartoti nėštumo metu ir vaisingo amžiaus moterims, kurios nevartoja kontracepcijos.

VISTABEL nerekomenduojama vartoti žindymo metu.

Jeigu esate nėščia, planuojate pastoti arba pastojote vartojant vaistinį preparatą, kreipkitės į gydytoją. Gydytojas su Jumis aptars, ar galima tęsti gydymą.

Prieš vartojant bet kokį vaistinį preparatą, būtina pasitarti su gydytoju arba vaistininku.

Vairavimas ir mechanizmų valdymas

Vairuotojai ir mechanizmus valdantys asmenys turėtų atkreipti dėmesį į tai, kad vaistas gali sukelti bendrą ir (ar) raumenų silpnumą, galvos svaigimą ar regos sutrikimą, dėl šios priežasties vairuoti bei valdyti mechanizmus gali būti pavojinga.
Nevairuokite ir nevaldykite mechanizmų, kol tokie reiškiniai neišnyksta.

VISTABEL sudėtyje yra natrio
Šio vaisto flakone yra mažiau nei 1 mmol (23 mg) natrio, t. y. jis beveik neturi reikšmės.

3.	Kaip vartoti VISTABEL

Vartojimo metodas ir būdas

Suleisti VISTABEL gali tik tinkamos kvalifikacijos gydytojas, turintis tokio gydymo ir reikiamos įrangos naudojimo patirties.

Vertikalios raukšlės tarp antakių, matomos labiausiai susiraukus

VISTABEL yra leidžiamas į raumenis, tiesiai į pažeistą sritį tarp antakių.
Įprastinė VISTABEL dozė yra 20 vienetų. Gydytojas į 5 vietas Jums suleis rekomenduojamą tūrį VISTABEL — po 0,1 ml (4 vienetus).

Vertikalios raukšlės tarp antakių, matomos labiausiai susiraukus, paprastai pradeda lygintis per pirmą savaitę po gydymo. Stipriausias poveikis išryškėja 5—6 savaitę po preparato suleidimo ir laikosi daugiausia 4 mėnesius. 

Vėduoklės formos raukšlės akių kampuose, kurios matomos labiausiai šypsantis

VISTABEL leidžiamas tiesiai į pažeistą vietą prie kiekvienos akies kampo.
Įprastinė dozė yra 24 vienetai. Jums bus suleistas rekomenduojamas 0,1 ml kiekis (4 vienetai) VISTABEL į kiekvieną iš 6 injekcijos vietų (po 3 vietas kiekvienos akies kampe).

Vėduoklės formos raukšlės akių kampuose, matomos labiausiai šypsantis, paprastai pradeda mažėti per pirmą savaitę po gydymo. Nustatyta, kad gydymo poveikis išlieka vidutiniškai 4 mėnesius po injekcijos.

Maksimaliai pakėlus antakius matomas kaktos raukšles

VISTABEL suleidžiamas tiesiai į paveiktos srities raumenį ant kaktos.
Įprastinė dozė yra 20 vienetų. Jums bus suleistas rekomenduojamas 0,1 ml kiekis (4 vienetai) VISTABEL į kiekvieną iš 5 injekcijos vietų.

Visa kaktos (20 vienetų) ir glabelos raukšlių (20 vienetų) gydymo dozė yra 40 vienetų.

Kaktos raukšlės, matomos maksimaliai pakėlus antakius, paprastai pradeda lygintis per pirmą savaitę po vaisto sušvirkštimo. Poveikis trunka maždaug 4 mėnesius po injekcijos.

Bendroji informacija

Jei Jums taikomas gydymas nuo vėduoklės formos raukšlių akių kampuose, matomų labiausiai šypsantis, kartu gydant vertikalias raukšles tarp antakių, matomas labiausiai susiraukus, Jūs iš viso gausite 44 vienetų dozę.

Jei bus gydomos visos 3 veido raukšlės kartu (vėduoklės formos raukšlės akių kampuose, matomos maksimaliai šypsantis, vertikalios raukšlės tarp antakių, matomos maksimaliai susiraukus, ir kaktos raukšlės, matomos maksimaliai pakėlus antakius), Jums bus suleista iš viso 64 vienetai.

Laikotarpis tarp dviejų gydymo kursų turi būti ne trumpesnis kaip trys mėnesiai.

VISTABEL saugumas ir veiksmingumas, leidžiant kartotines dozes ilgesniu negu 12 mėnesių laikotarpiu, nebuvo ištirti.


Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Paprastai šalutinis poveikis pasireiškia pirmomis dienomis po injekcijos ir yra laikinas. Dauguma nustatytų šalutinio poveikio reiškinių buvo lengvo arba vidutinio sunkumo. 

Apytiksliai, 1 iš 4 pacientų po vertikalių raukšlių tarp antakių, matomų labiausiai susiraukus, lyginimo suleidžiant VISTABEL gali patirti šalutinių reiškinių. Apytiksliai 8 % pacientų gali patirti šalutinių reiškinių po VISTABEL injekcijų lyginant vien vėduoklės formos raukšles akių kampuose, matomas labiausiai šypsantis, arba lyginant kartu ir vertikalias raukšles tarp antakių, matomas labiausiai susiraukus. Apytiksliai 20 % pacientų gali patirti šalutinių reiškinių po VISTABEL injekcijų lyginant kaktos raukšles, matomas maksimaliai pakėlus antakius, kartu su vertikaliomis raukšlėmis tarp antakių, matomomis maksimaliai susiraukus. Apytiksliai 14 % pacientų gali patirti šalutinių reiškinių, kai kaktos raukšlės ir vertikalios raukšlės lyginamos kartu su vėduoklės formos raukšlėmis akių kampuose, matomomis maksimaliai šypsantis.

Šie šalutinio poveikio reiškiniai gali būti susiję su gydymu, preparato leidimo technika arba abiem veiksniais. Akies voko užkritimas, kuris gali būti susijęs su naudojama technika, atitinka vietinį VISTABEL raumenis atpalaiduojantį poveikį.

Yra tik pavienių pranešimų, kad buvo šalutinio poveikio reiškinių, galimai išsivysčiusių dėl toksino išplitimo į vietas, nutolusias nuo skyrimo vietos (pvz., raumenų silpnumas, rijimo sutrikimai, vidurių užkietėjimas ar pneumonija, maistui ar skysčiui patekus į kvėpavimo takus, kuri gali būti mirtina). VISTABEL nerekomenduojamas pacientams, kuriems anksčiau pasireiškė disfagija (rijimo sutrikimas) ir susilpnėjęs rijimas.

Jeigu po VISTABEL vartojimo pasireiškė kvėpavimo, rijimo ar kalbos sutrikimų, nedelsiant krepkitės į gydytoją.

Jei Jums pasireiškia dilgėlinė, patinimas, įskaitant veido ar gerklės patinimą, švokštimas, silpnumas ir dusulys, nedelsdami kreipkitės į gydytoją.

Jeigu suleidžiama didelė dozė, ypač į kaklo sritį, botulino toksino gali patekti ir į aplinkinius raumenis.

Kaip ir po bet kurios injekcijos, gali atsirasti su procedūra susijęs skausmas, deginimas, dilgčiojimas, patinimas ir (ar) kraujosruvų. 
Jeigu Jums dėl to neramu, pasitarkite su gydytoju.

Šalutinio poveikio reiškinių dažnumas vertinamas pagal šiuos kriterijus:
	Dažnas
	gali pasireikšti rečiau kaip 1 iš 10 asmenų

	Nedažnas
	gali pasireikšti rečiau kaip 1 iš 100 asmenų



Injekcijos, laikinai išlyginančios vertikalias raukšles tarp antakių

	Dažnas
	Galvos skausmas, raumenų sustingimas, viršutinio akies voko užkritimas, pykinimas (šleikštulys), odos paraudimas, odos įsitempimas, vietinis raumenų silpnumas, veido skausmas, injekcijos vietos patinimas, kraujosruvos injekcijos vietoje, skausmas injekcijos vietoje, injekcijos vietos sudirginimas

	Nedažnas
	Infekcija, nerimas, galvos svaigimas, akies voko uždegimas, akies skausmas, regos sutrikimas, neryškus matymas, burnos sausumas, patinimas (veido, vokų ar apie akiduobę), jautrumas šviesai, niežėjimas, odos sausumas, raumens trūkčiojimas, į gripą panašus sindromas, energijos praradimas, karščiavimas, Mefistofelio antakiai (pakelti antakių išoriniai kraštai).



Injekcijos, laikinai išlyginančios vėduoklės formos raukšles akių kampuose, gydant atskirai arba kartu su vertikaliomis raukšlėmis tarp antakių, matomomis susiraukus

	Dažnas
	Kraujosruvos injekcijos vietoje*

	Nedažnas
	Akies voko patinimas, kraujavimas injekcijos vietoje*, skausmas injekcijos vietoje* dilgčiojimas arba nejautrumas injekcijos vietoje


*Kai kurie iš šių šalutinio poveikio reiškinių taip pat gali būti susiję su injekcijos procedūra.

Injekcijos, laikinai išlyginančios kaktos raukšles ir vertikalias raukšles tarp antakių, matomas susiraukus, gydant atskirai arba kartu su vėduoklės formos raukšlėmis akių kampuose

	Dažnas
	Galvos skausmas, akies voko užkritimas1, odos įsitempimas, antakio užkritimas2, kraujosruvos injekcijos vietoje*, Mefistofelio antakiai (pakelti antakių išoriniai kraštai).

	Nedažnas
	Skausmas injekcijos vietoje*


1. Vidutinis laikas iki akies voko užkritimo pradžios buvo 9 dienos po gydymo.
2. Vidutinis laikas iki antakio užkritimo pradžios buvo 5 dienos po gydymo.
*Kai kurie iš šių šalutinio poveikio reiškinių taip pat gali būti susiję su injekcijos procedūra.

Toliau išvardyti papildomi šalutiniai reiškiniai, nustatyti po patekimo į rinką, vartojant VISTABEL glabelos raukšlių, „varnos pėdos“ raukšlių gydymui ir pagal kitas klinikines indikacijas:
· sunkios alerginės reakcijos (patinimas po oda, pasunkėjęs kvėpavimas)
· dilgėlinė
· apetito praradimas
· nervų pažeidimas
· sunkumas judinant ranką ir petį
· balso ir kalbos problemos
· veido raumenų silpnumas
· sumažėjęs odos jautrumas
· raumenų silpnumas
· lėtinė liga, susijusi su raumenimis (sunkioji miastenija)
· aptirpimo jausmas
· skausmas arba silpnumas, kuris jaučiamas nuo stuburo
· apalpimas
· vienos veido pusės raumenų nusvyrimas
· padidėjęs akispūdis
· akies voko užkritimas
· sunkumas pilnai užmerkti akį
· žvairumas (prisimerkimas)
· neryškus matymas, sunkumas matyti aiškiai
· klausos sutrikimas
· triukšmas ausyse
· galvos svaigimo ar „sukimosi“ jausmas (vertigo)
· aspiracinė pneumonija (plaučių uždegimas, kurį sukelia atsitiktinai įkvėptas maistas, gėrimai, seilės ar vėmalai)
· dusulys
· kvėpavimo funkcijos slopinimas ir (ar) nepakankamumas
· pilvo skausmas
· viduriavimas
· burnos džiūvimas
· sunkumas ryti
· pykinimas
· vėmimas
· plaukų slinkimas
· antakio užkritimas
· į psoriazę (žvynelinę) panašios odos dėmės (raudonos, storos, sausos ir pleiskanojančios)
· įvairių rūšių odos bėrimas raudonais spuogeliais
· padidėjęs prakaitavimas
· antakių netekimas
· niežėjimas
· bėrimas
· raumenų sunykimas
· raumenų skausmas
· raumens, į kurį švirkščiama, susitraukimas ar įnervavimo praradimas
· bendras negalavimas
· bloga savijauta
· karščiavimas
· akių sausumas
· lokalizuotas raumenų trūkčiojimas / nevalingas raumenų susitraukimas
· akių vokų tinimas

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti VISTABEL

Šį vaistą laikykite vaikams nepastebimoje ir nepasiekiamoje vietoje.
Ant flakono ir dėžutės po ,,EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Laikyti šaldytuve (2 C – 8 C).
Ištirpintą preparatą rekomenduojama sunaudoti iškart, bet įrodyta, kad laikant 2— 8C temperatūroje, jis lieka stabilus 24 valandas.
Vaistų negalima išmesti į kanalizaciją arba su buitinėmis atliekomis. Šios priemonės padės apsaugoti aplinką.

6.	Pakuotės turinys ir kita informacija

VISTABEL sudėtis
· Veiklioji medžiaga yra A tipo botulino toksinas iš Clostridium botulinum (0,1 ml paruošto tirpalo yra 4 Allergan vienetai).
· Pagalbinės medžiagos yra žmogaus albuminas bei natrio chloridas.

VISTABEL išvaizda ir kiekis pakuotėje

VISTABEL milteliai injekciniam tirpalui yra smulkūs balti milteliai injekciniam tirpalui, kuriuos gali būti sunku įžiūrėti permatomo stiklo flakono dugne. Prieš suleidimą vaistą reikia ištirpinti steriliame fiziologiniame tirpale be konservantų (0,9 % natrio chlorido injekciniame tirpale). Kiekviename flakone yra arba 50, arba 100 Allergan vienetų A tipo botulino toksino.

Kiekvienoje pakuotėje yra 1 arba 2 flakonai.

Gali būti tiekiamos ne visų dydžių pakuotės.

Registruotojas
AbbVie SIA
Malduguņu iela 4, Mārupe
Mārupes novads
LV-2167, Latvija

Gamintojas
Allergan Pharmaceuticals Ireland
Castlebar Road
Westport
County Mayo
Airija

arba

AbbVie Deutschland GmbH & Co. KG
Knollstrasse
67061 Ludwigshafen
Vokietija

Šis vaistas Europos ekonominės erdvės valstybėse narėse registruotas tokiais pavadinimais:

	Austrija, Belgija, Bulgarija, Kroatija, Kipras, Čekija, Danija, Estija, Suomija, Prancūzija, Vokietija, Graikija, Vengrija, Islandija, Airija, Latvija, Lietuva, Liuksemburgas, Malta, Nyderlandai, Norvegija, Lenkija, Portugalija, Rumunija, Slovakija, Slovėnija, Ispanija, Švedija
	VISTABEL

	Italija
	VISTABEX




Šis pakuotės lapelis paskutinį kartą peržiūrėtas 2026-08-24.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

<---------------------------------------------------------------------------------------------------------------
Toliau pateikta informacija skirta tik sveikatos priežiūros specialistams:

Botulino toksino vienetai nekeičiami kito vaistinio preparato vienetais. Rekomenduojamos dozės Allergan vienetais skiriasi nuo kitų botulino toksino preparatų.

VISTABEL yra vartojamas norint laikinai išlyginti:
· maksimaliai susiraukus matomas vidutinio gilumo arba gilias vertikalias raukšles tarp antakių (glabelos raukšles) ir (arba)
· vidutinio gilumo ar gilias lateralines raukšles (taip vadinamas „varnos pėdos“ raukšles), matomas maksimaliai šypsantis, ir (arba)
· maksimaliai pakėlus antakius matomas vidutinio gilumo arba gilias kaktos raukšles, kai veido raukšlių gilumas turi svarbios psichologinės įtakos suaugusiems pacientams. 


Miltelių tirpinimas turi būti atliekamas vadovaujantis geros praktikos taisyklėmis, ypatingą dėmesį skiriant aseptikai. VISTABEL reikia ištirpinti steriliame fiziologiniame tirpale be konservantų (0,9 % natrio chlorido injekciniame tirpale). Jei naudojate 50 vienetų flakoną, į švirkštą įtraukite 1,25 ml steriliaus fiziologinio tirpalo be konservantų (0,9 % natrio chlorido injekcinio tirpalo), kad ištirpinto vaistinio preparato koncentracija būtų 4 vienetai/0,1 ml. Jei naudojate 100 vienetų flakoną, į švirkštą įtraukite 2,5 ml steriliaus fiziologinio tirpalo be konservantų (0,9 % natrio chlorido injekcinio tirpalo), kad ištirpinto vaistinio preparato koncentracija būtų 4 vienetai/0,1 ml.

	Flakono dydis
	Pridedamas tirpiklio kiekis (sterilus fiziologinis tirpalas be konservantų (0,9 % natrio chlorido injekcinis tirpalas))
	Gaunama koncentracija
(vienetai 0,1 ml)

	50 vienetų
	1,25 ml
	4,0 vienetai

	100 vienetų
	2,5 ml
	4,0 vienetai



Spiritu nuvalykite centrinę guminio kamštelio dalį.

Kad neįvyktų VISTABEL denatūracija, ruošiant tirpalą tirpiklis lėtai leidžiamas į flakoną, o šis švelniai sukiojamas, kad nesusidarytų burbuliukų. Jeigu vakuumas neįtraukia tirpiklio, flakoną sunaikinkite. Po ištirpinimo tirpalą reikia apžiūrėti. Švirkšti galima tik skaidrų, bespalvį ar šiek tiek gelsvą tirpalą be dalelių.

VISTABEL galima leisti tik vienam pacientui ir tik per vieną gydymo kursą.

Prieš injekciją lyginant glabelos raukšles (vidutinio gilumo arba gilias vertikalias tarpantakio raukšles, matomas maksimaliai susiraukus), nykščiu arba rodomuoju pirštu reikia prispausti sritį žemiau akiduobės krašto, kad ten nepatektų toksino. Adatos dūrio kryptis — į viršų ir vidurio linijos link. Kad būtų mažesnis voko ptozės pavojus, negalima viršyti maksimalios 4 vienetų dozės į vieną injekcijos vietą ir injekcijos vietų skaičiaus. Be to, stenkitės neleisti vaistinio preparato šalia viršutinio voko keliamojo raumens, ypač tiems pacientams, kurių antakių nuleidžiamoji struktūra (antakio nuleidžiamasis raumuo) ryški. Švirkščiant preparato į antakių sutraukiamąjį raumenį, adata duriama jo centre, ne mažesniu kaip 1 cm atstumu aukščiau antakių lanko.

Atliekant injekciją „varnos pėdos“ raukšlėms (vidutinio gilumo ar gilioms lateralinėms raukšlėms, matomoms labiausiai šypsantis) lyginti, adatos galiuką reikia kilstelėti į viršų ir nukreipti nuo akies. Kad būtų mažesnis voko ptozės pavojus, negalima viršyti maksimalios 4 vienetų dozės į vieną injekcijos vietą ir injekcijos vietų skaičiaus. Be to, leisti būtina smilkinio link nuo akiduobės krašto, tokiu būdu išlaikant saugų atstumą nuo raumens, kuris atsakingas už akies voko pakėlimą.

Visa kaktos (20 vienetų) ir glabelos raukšlių (20 vienetų) gydymo dozė yra 40 vienetų/1 ml. Norint nustatyti tinkamas injekcijos į kaktos raumenį vietas, reikia įvertinti bendrą paciento kaktos dydžio ir kaktos raumens aktyvumo pasiskirstymo santykį.

Flakonų švirkštų bei medžiagų saugaus naikinimo instrukcija

Iš karto po procedūros, prieš sunaikinimą, nepanaudotas flakone ir (arba) švirkšte likęs ištirpintas VISTABEL turi būti nukenksmintas 2 ml natrio hipochlorito 0,5 % arba 1 % tirpalo ir sunaikintas laikantis vietinių reikalavimų. 

Panaudotų flakonų, švirkštų bei medžiagų negalima ištuštinti. Jie turi būti dedami į tinkamas talpykles ir sunaikinami laikantis vietinių reikalavimų. 

Rekomenduojami veiksmai, jei dirbant su botulino toksinu įvyksta nelaimingas atsitikimas

Jei dirbant įvyksta nelaimingas atsitikimas, nesvarbu, ar vaistinis preparatas sauso pavidalo ar ištirpintas, nedelsiant reikia atlikti toliau išvardytus veiksmus.

· Jei vaistinis preparatas išsipila, bet kuriuo atveju jį reikia surinkti: sugeriamąja medžiaga, išmirkyta natrio hipochlorito tirpale (Javel tirpale), jei vaistinis preparatas sauso pavidalo, arba sausa sugeriamąja medžiaga, jei vaistinis preparatas jau ištirpintas.

· Užterštus paviršius reikia nuvalyti sugeriamąja medžiaga, išmirkyta natrio hipochlorito tirpale (Javel tirpale), o po to nusausinti.

· Jei sudūžta flakonas, rūpestingai surinkite stiklo šukes bei vaistinį preparatą, kaip aprašyta anksčiau, vengdami įsipjauti.

· Jeigu apsitaškėte, tas vietas nuplaukite natrio hipochlorito tirpalu, o po to kruopščiai nuskalaukite dideliu kiekiu vandens.

· Jei vaistinio preparato pateko į akį, kruopščiai plaukite dideliu kiekiu vandens arba tirpalu akims plauti.

	Jei vaistinį preparatą švirkščiantis asmuo susižaloja pats (įsipjauna, įsiduria), reikia elgtis kaip aprašyta
anksčiau bei imtis atitinkamų medicininių priemonių, atsižvelgiant į sušvirkštą dozę.

Vaistinio preparato identifikavimas

Norėdami įsitikinti, kad gavote tikrą VISTABEL vaistinį preparatą iš AbbVie, ant VISTABEL dėžutės ieškokite pakuotės apsaugos priemonių ir holografinės plėvelės ant flakono etiketės. Norėdami pamatyti šią plėvelę, flakoną apžiūrėkite po staline lempa arba fluorescencinės šviesos šaltiniu. Sukiodami flakoną pirmyn ir atgal tarp pirštų, ieškokite horizontalių vaivorykštės spalvų linijų etiketėje ir įsitikinkite, kad tarp jų matomas pavadinimas ,,abbvie“.

Nevartokite vaistinio preparato ir susisiekite su vietiniu AbbVie atstovu dėl papildomos informacijos, jeigu flakono etiketėje nėra horizontalių vaivorykštės spalvų linijų arba žodžio ,,abbvie“.

Be to, ant VISTABEL flakono etiketės yra nuklijuojami lipdukai, kuriuose įrašytas Jūsų gauto vaistinio preparato serijos numeris ir tinkamumo laikas. Šiuos lipdukus galima nuplėšti ir įklijuoti Jūsų paciento klinikiniuose dokumentuose, siekiant užtikrinti atsekamumą. Atkreipkite dėmesį, kad nuplėšus lipduką nuo VISTABEL flakono etiketės, pasirodys žodis ,,PANAUDOTAS", kuris taip pat užtikrins, kad vartojate autentišką VISTABEL vaistinį preparatą.

35

30

image1.jpeg




image2.jpeg




image3.jpeg




image4.png




